Szám: 1-6/2023.

5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. június 29-i rendes, nyilvános ülésére**

**Tárgy:** A Városi Könyvtár és Művelődési-Felnőttképzési Központ módosított megszüntető okiratának elfogadása

**Tisztelt Képviselő-testület!**

Zalaszentgrót Város Önkormányzata Képviselő-testületének a 40/2023. (III.29.) számú képviselő-testületi határozatába foglalt, az Intézmény által biztosított feladatellátás nonprofit gazdasági társasági formába történő kiszervezéséhez való elvi egyetértését követően az 56/2023. (IV.27.) számú képviselő-testületi határozatában döntött a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 7. pontjában meghatározott „*kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása*”, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 64.§ (1) bekezdésében meghatározott települési könyvtári ellátás biztosítása, továbbá az 1997. évi CXL. törvény 76.§ (1) bekezdése alapján a helyi közművelődési tevékenység támogatása helyi önkormányzati feladatoknak a 2023. július 01. napjától kezdődő ellátásáról, amelyet a Zalaszentgrót Város Önkormányzata által alapított, az önkormányzat 100%-os tulajdonában lévő a SZE-VA GRÓT Kulturális és Vagyongazdálkodási Szolgáltató Nonprofit Korlátolt Felelősségű Társasággal (székhelye: 8790, Zalaszentgrót Dózsa György utca 1.) kötendő közművelődési megállapodás keretében kíván biztosítani. A közművelődési megállapodást Zalaszentgrót Város Önkormányzata Képviselő-testülete a 68/2023. (V.25.) számú képviselő-testületi határozatával fogadta el.

Zalaszentgrót Város Önkormányzata Képviselő-testülete az 55/2023. (IV.27.) számú képviselő-testületi határozatában akként döntött, hogy az általa fenntartott Városi Könyvtár és Művelődési-Felnőttképzési Központ (a továbbiakban: Intézmény) elnevezésű költségvetési szervet az államháztartásról szóló 2011. évi CXCV. törvény 11. § (1) bekezdésében foglaltakra tekintettel jogutód nélkül 2023. június 30-i hatállyal megszünteti és annak megszüntető okiratát elfogadta.

Az államháztartásról szóló 2011. évi CXCV. törvény 104.§ (1) bekezdése alapján a Magyar Államkincstár a költségvetési szervekről közhiteles hatósági nyilvántartást (törzskönyvi nyilvántartás) vezet. Az Áht. 105.§ (1) bekezdése alapján a költségvetési szerv a törzskönyvi nyilvántartásba történő bejegyzéssel jön létre a bejegyzés napjával és a törzskönyvi nyilvántartásból történő törléssel szűnik meg a törlés napjával. Mindezekre tekintettel az Intézmény 2023. június 30-i hatállyal történő megszüntetésére vonatkozóan a – képviselő-testületi döntésnek megfelelően – a törzskönyvi nyilvántartásból való törlés kezdeményezése határidőben megtörtént.

Az elfogadott megszüntető okirat kapcsán a Magyar Államkincstár javaslatokat fogalmazott meg a megszüntető okirattal összefüggésben, amelyek az alábbiak:

1. **MÁK törzskönyvi nyilvántartásában szereplő eltérések javítása:** Ennek kapcsán a költségvetési szerv székhelyének (Batthyány Lajos utca helyett Batthyány utca), valamint az alapító szervének (Zalaszentgrót Város Önkormányzata Képviselő-testülete helyett Zalaszentgrót Város Önkormányzata) javítása szükséges.
2. **Megszüntetésről rendelkező helyi önkormányzati döntés törlése:** Tekintettel arra, hogy a megszüntetésről nem törvény, vagy kormányrendelet rendelkezett, ezért a hivatkozott 55/2023. (IV.27.) számú képviselő-testületi határozat feltüntetése nem szükséges.
3. **Megszüntető okirat kiegészítése:** A megszüntető okirat kiegészítése javasolt a folyamatban lévő pályázatokra, a költségvetési szervekre vonatkozó beszámoló és adatszolgáltatási kötelezettség teljesítésére, a forintpénztár és bankszámla megszüntetésének időpontjára, valamit az iratmegőrzésre vonatkozó rendelkezésekkel. A javasolt kiegészítések a megszüntető okirat 3. 3 pontjába kerültek beépítésre.

A Magyar Államkincstár által rendszeresített formanyomtatvány alkalmazásával elkészített, a fenti változtatásokat tartalmazó megszüntető okirat jelen előterjesztés 1. mellékletét képezi.

A Szociális és Humán Ügyek Bizottsága az előterjesztést a 2023. június 22-i ülésén megtárgyalta és a 34/2023. (VI. 22.) határozatával azt a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Város Önkormányzata Képviselő-testülete az 55/2023. (IV.27.) számú határozatának megerősítésével úgy dönt, hogy az általa fenntartott Városi Könyvtár és Művelődési-Felnőttképzési Központ elnevezésű költségvetési szervet az államháztartásról szóló 2011. évi CXCV. törvény 11. § (1) bekezdésében foglaltakra tekintettel jogutód nélkül 2023. június 30-i hatállyal megszünteti és a megszüntető okiratát az előterjesztés 1. mellékletének megfelelő formában és tartalommal elfogadja.

A Képviselő-testület felhatalmazza a polgármestert a megszüntető okirat aláírására, valamint arra, hogy kérelmet nyújtson be a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából, továbbá az átvezetéshez szükséges, hiánypótlás keretében jelzett esetleges javítási feladatok teljesítésére.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

Határidő**:** 2023. június 30.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2023. június 26.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |