Szám**:** 1-6/2023.

14. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. június 29-i rendes, nyilvános ülésére**

**Tárgy:** „A Csányi-Zrínyi Általános Iskola Diákjaiért” Alapítvány támogatása

**Tisztelt Képviselő-testület!**

A Bendegúz Gyermek- és Ifjúsági Akadémia az általános Iskola 1-8. osztályos diákjai részére 2022-2023. évben is meghirdette Tudásbajnokság tanulmányi versenyét. A Tudásbajnokság egy komplett tanulmányi verseny, ahol a versenyzők egy nevezéssel kettő teljes értékű tanulmányi versenyben vehetnek részt:

* egy hat fordulós levelezős versenyen
* és egy felmenő rendszerű, beülős versenyen megyei fordulóval és országos döntővel.

A verseny feladatai minden tárgyból kiválóan alkalmasak arra, hogy

* élménnyé tegyék a tantárggyal való foglalkozást, a tanulást,
* elmélyítsék a tantárgy szeretetét, megismertessék a sokszínűségét;
* nehézségi fokuk igazodik az életkorhoz,
* játékos tudáspróbának, gyakorlásnak ugyanúgy alkalmasak,
* mint arra, hogy a versenyzők versenyhelyzetben bizonyítsák választott tantárgyukból a tudásukat, felkészültségüket. Ezért a feladatok
* kreativitásra, önálló búvárkodásra ösztönöznek,
* gyakran tréfásak, hogy a játszva tanulás élményét biztosítsák a résztvevőknek,
* a problémamegoldó képességet, a kompetencia alapú tudást kiemelten fejlesztik.

A megyei forduló 2023. március 24-én került megrendezésre a megyei bázisiskolákban. A megyei bázisiskolák felkérésekor a szervezők arra törekedtek, hogy lehetőleg megyeszékhelyen rendezhessék a megyei fordulót, de azt is figyelembe vették, ha egy iskolából kiemelkedően sokan neveznek a megyei fordulóra. Ez utóbbi szempont alapján szerveztek néhány megyében a székhelytől eltérő helyszínen a megyei fordulót.

A Deák Ferenc Általános Iskola és Gimnázium 3 diákja a megyei fordulóban való sikeres szereplést követően bejutott az országos döntőbe.

Az országos döntő időpontja 2023. május 27. napja volt, a helyszíne pedig Szeged.

A Zalaegerszegi Tankerületi Központtól támogatás nem érkezett, így a szülőknek kellett saját maguknak finanszírozni az odajutást és a szállást, mely 61.000 Ft összegbe került.

„A Csányi-Zrínyi Általános Iskola Diákjaiért” Alapítvány (székhely: 8790 Zalaszentgrót, Kossuth L. út 11.) 30.000 Ft, azaz harmincezer forint-összeggel támogatta a 3 diák Tudásbajnokság országos döntőjén való részvételét.

Zalaszentgrót Város Önkormányzatához megkeresés érkezett, hogy az Önkormányzat anyagi hozzájárulásával támogassa az országos döntőn való részvételt. Zalaszentgrót Város Önkormányzata az oktatási intézmény állami átvétele ellenére soha nem hagyta magára az intézményt, így változatlanul fontos azoknak az ügyeknek a támogatása, ahol a városunk diákjai versenyen vesznek részt, így javaslom az Alapítvány támogatását a fennmaradó 31.000 Ft, azaz harmincegyezer forint összeggel. Az Mötv. 42. §. 4. pontja a képviselő-testület át nem ruházható hatáskörébe tartozó alapítványi forrás átadás-átvétel miatt szükséges testületi döntés meghozatala.

A Pénzügyi és Ügyrendi Bizottság az előterjesztést a 2023. június 22-én tartott ülésén megtárgyalta és a 43/2023. (VI. 22.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot és az előterjesztéshez mellékelt rendelet tervezetet fogadja el

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Bendegúz Gyermek- és Ifjúsági Akadémia Tudásbajnokság Szegeden megrendezésre kerülő országos döntőjén a Deák Ferenc Általános Iskola és Gimnázium 3 diákja részvételét támogató „A Csányi-Zrínyi Általános Iskola Diákjaiért” Alapítványt **31.000 Ft, azaz harmincegyezer forint összeggel** támogatja 2023. évi költségvetése működési tartaléka terhére.

Zalaszentgrót Város Önkormányzatának Képviselő-testülete felhatalmazza a polgármestert, a szükséges intézkedések megtételére.

**Határidő:** 2023. július 31.

**Felelős:** Baracskai József polgármester

**Zalaszentgrót,** 2023. június 26.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |