Szám:1-6/2023.

17. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. június 29-i rendes, nyilvános ülésére.**

**Tárgy:** Döntés az Európai Kiváló Kormányzás Védjegy pályázat benyújtásáról

**Tisztelt Képviselő-testület!**

Az Európa Tanács által, a legjobb európai gyakorlatot folytató, bizonyítottan magas minőségben kormányzó helyi önkormányzatok részére létrehozott Európai Kiváló Kormányzás Védjegy (ELoGE) 2021 óta már Magyarországon is elérhető. Azok a demokrácia iránt elkötelezett polgármesterek, akik nemcsak jól vezetik a településüket, hanem ezt szívesen meg is mutatják mindenkinek, 2023. május 24-tól jelentkezhetnek a Védjegy elnyeréséért.

Az Európa Tanács 2024 júniusáig Európai Kiváló Kormányzás Védjegy (ELoGE) akkreditációt adott a Települési Önkormányzatok Országos Szövetsége részére, amely így a Belügyminisztériummal, a Magyar Faluszövetséggel a Kisvárosok Szövetségével és a Homo Oecologicus Alapítvánnyal együttműködve ítélheti oda az Európai Kiváló Kormányzás Védjegyet a felhívásban meghatározott feltételeket teljesítő magyarországi helyi önkormányzatoknak.

Az Európai Kiváló Kormányzás Védjegy egy általános minőségi megjelölés, amelyet a programban résztvevő államok azon települései nyerhetnek el, amelyek a Jó Kormányzás 12 alapelvének megfelelően működnek és ezt bizonyítják.

Az Európai Kiváló Kormányzás Védjegyet a legjobb európai gyakorlatot folytató helyi önkormányzatok nyerhetik el két évre, egy kristály dodekaéder formájában, aminek 12 oldalán a jó kormányzás 12 alapelve található.

Az Európa Tanács „Innovációs és a Helyi Szintű Felelősségteljes Kormányzásról szóló Stratégiája” által meghatározott jó kormányzás tizenkét alapelve a helyi önkormányzatokban, amelyek a pályázati eljárás során ellenőrzésre kerülnek:

1. Demokratikus választás, képviselet és részvétel

2. Válaszkészség

3. Eredményesség és hatékonyság

4. Nyitottság és átláthatóság

5. Jogállamiság

6. Etikus magatartás

7. Kompetencia és kapacitás

8. Innováció és nyitottság a változásra

9. Fenntarthatóság és hosszú távú tervezés

10. Megbízható pénzügyi irányítás

11. Emberi jogok, kulturális sokszínűség és társadalmi kohézió

12. Elszámoltathatóság

Az ELoGE programban való részvétel TELJESEN ingyenes – a pályázó önkormányzatnak regisztrációs díj, vagy egyéb költség fizetési kötelezettsége a Nemzeti Platform felé nincs.

A pályázatra jelentkezés határideje: 2023. július 30.

A pályázat beadásának kezdete: 2023. július 3.

A pályázati feltételek teljesítésének határideje 2023. szeptember 30.

A Pénzügyi és Ügyrendi Bizottság az előterjesztést a 2023. június 22-i ülésén megtárgyalta és a 47/2023. (VI.22) számú határozatával javasolja a Képviselő-testületnek a határozati javaslat elfogadását.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy pályázatot nyújt be az Európai Kiváló Kormányzás Védjegy (ELoGE) című kiírásra.

A Képviselő-testület felhatalmazza a polgármestert a pályázat benyújtására, pozitív elbírálásuk esetén pedig a megvalósításukhoz szükséges intézkedések megtételére.

Határidő: 2023. szeptember 30.

Felelős: Baracskai József - polgármester

Zalaszentgrót, 2023 június 26.

|  |  |
| --- | --- |
|  | Baracskai József  polgármester |

A határozati javaslat a törvényességi előírásnak megfelel.

|  |  |
| --- | --- |
|  | Dr. Simon Beáta  jegyző |